## La Generalitat invertix tres milions d’euros per a la reutilització d’aigua de la depuradora d’Altea per a l’agricultura

*** El conseller Martínez Mus explica que la intenció és “aprofitar cada gota d’aigua amb qualitat per a poder regar els nostres camps”
* Les obres, que tindran un termini de nou mesos, se centraran en la construcció d’una infraestructura per a donar un tractament addicional a l’aigua depurada**

La Conselleria de Medi Ambient, Infraestructures i Territori comença les obres de la infraestructura destinada al tractament terciari de les aigües residuals en la depuradora d’Altea. L’actuació, que suposa una inversió de tres milions d’euros, permetrà la reutilització d’estes aigües per a l’agricultura.

Segons assegura el vicepresident segon i conseller de la Recuperació Econòmica i Social i Medi Ambient, Infraestructures i Territori, Vicente Martínez Mus, la intenció és “aprofitar cada gota d’aigua amb qualitat per a poder regar els nostres camps, una cosa que s’aconseguix mitjançant inversions, reutilització i gestió eficient”.

Les obres, que tindran un termini de nou mesos i que han començat hui, se centraran en la construcció d’una infraestructura per a donar un tractament addicional a l’aigua depurada mitjançant un procés d’ultrafiltració, és el que es coneix com a tractament terciari, que consistix en una desinfecció mitjançant hipoclorit de sodi.

Així, “una part de l’aigua que procedix de la depuradora és reutilitzada en agricultura, i capta d’esta manera l’aigua impulsada a l’assut del Mandem, i l’altra part és evacuada al riu Algar, en la zona de la seua desembocadura”, recalca el conseller.

Així mateix, des del punt de vista normatiu, es dona compliment als requisits del Reglament (UE) 2020/741 del Parlament Europeu i del Consell de 25 de maig de 2020, relatiu als requisits mínims per a reutilització de l’aigua i vigent Reial decret 1085/2024, de 22 d’octubre, pel qual s’aprova el Reglament de reutilització de l’aigua i es modifiquen diversos reials decrets que regulen la gestió de l’aigua.

**Depuradora d’Altea**

L’estació de depuració d’aigües residuals (EDAR) d’Altea va ser construïda en 1987 i ampliada posteriorment l’any 2002. El cabal de disseny és de 12.000 m³/dia i tracta les aigües residuals procedents dels municipis d’Altea, Polop, Callosa d’en Sarrià i una part de la Nucia.

Quant a estructura de la instal·lació, la línia d’aigua disposa d’un tanc d’homogeneïtzació i regulació de cabals, un pretractament integrat per un desbast de fins, així com un desarenament i desgreixat mitjançant canals airejats. Posteriorment, l’aigua accedix a la decantació primària seguida del reactor biològic, decantació secundària i laberint de cloració.

Així, cal ressaltar la mobilització de més de 200 milions d’euros de fons propis en la modernització dels sistemes de depuració amb l’objectiu de convertir a la Comunitat Valenciana en una terra d’abocaments zero en matèria hídrica.

Fecha: 04/11/2025